
Sülysáp Város Önkormányzata Képviselő-testületének

2017. június 22-én tartandó munkaterv szerinti ülésére

12. napirendhez

Tárgy: Tápiószelei Polgárok Egyesületének kezdeményezése a csatornaberuházás elszámolási eljárásának megindítására
Tisztelt Képviselő-testület!

A Tápiószelei Polgárok Egyesülete (székhelye: 2766 Tápiószele, Bartók Béla út 18.; képviseli: Majoros Tibor elnök) beadvánnyal fordult a Képviselő-testülethez, amelyben csatlakozásunkat kéri a Tápió-vidéken megvalósított csatornahálózat és tisztítómű projekt pénzügyi zárását, illetve ehhez kapcsolódóan az ún. elszámolási eljárás megindítását kezdeményezőkhöz.

A kezdeményezés a vízgazdálkodásról szóló 1995. évi LVII. törvény 37. § (4)-(5) bekezdésén alapul, mely szerint, ha a víziközmű társulat közfeladatát teljesítette, a vízgazdálkodási társulatokról szóló kormányrendelet szerinti elszámolási eljárásra, ha a közfeladat teljesítése nélkül jogutód nélkül megszűnik, a cégnyilvánosságról, a bírósági cégeljárásról és a végelszámolásról szóló törvény szerinti végelszámolásra kerül sor.

Az elszámolási eljárás keretében a víziközmű társulatnak az alapszabályban foglaltak szerint el kell számolnia a működésére fordított összeggel, valamint a tagok vonatkozásában a beszedett érdekeltségi hozzájárulással, figyelembe véve az időközben elnyert önerő támogatást.

A témában az érintett Tápiómenti Települések Csatornamű   Vízgazdálkodási   Társulata (székhelye: 2760 Nagykáta, Egreskátai út 27., képviseli: Kovács Ferenc elnök) arról tájékoztatta Önkormányzatunkat, hogy mivel a Társulat az alapszabályban foglalt  közfeladatát teljeskörűen még nem valósította meg, hiszen egyrészről a közterületi szennyvízcsatorna-hálózat vonatkozásában jelenleg is folynak még a garanciális javítások, illetve zajlik a próbaüzem alatt felmerült működési problémák orvoslása, másrészről a házi bekötővezetékek kiépítése és élőre kötése is folyamatban van még.
Mindkét levél több egyéb témára is kitér, amelyek áttanulmányozását javaslom, ugyanakkor a kezdeményezés érdemében az elszámolási eljárás megindítására irányul, így döntést az ehhez való csatlakozás kérdésében kell hoznunk.
Tekintettel a Tápiómenti Települések Csatornamű Vízgazdálkodási Társulata levelében foglaltakra és arra, hogy nincs okunk feltételezni, hogy a Társulat nem fogja teljesíteni az elszámolással kapcsolatos jogszabályi kötelezettségét, javasolom, hogy ne csatlakozzunk a kezdeményezéshez.

Kérem a Képviselő-testület javaslatomat támogató döntését. 
…/2017. (VI. 22.) ÖKT határozati javaslat

Sülysáp Város Önkormányzatának Képviselő-testülete – tekintettel arra, hogy a Tápiómenti Települések Csatornamű Vízgazdálkodási Társulata még nem teljesítette az alapszabályában foglalt közfeladatát, tehát az elszámolási eljárás megindításának a jogszabályi feltétele nem áll fenn, illetve nincs ok azt feltételezni, hogy e kötelezettségeinek a Társulat nem fog eleget tenni megfelelő időben – nem kíván a Tápiószelei Polgárok Egyesületének (székhelye: 2766 Tápiószele, Bartók Béla út 18.; képviseli: Majoros Tibor elnök) a csatornaberuházás elszámolási eljárásának megindítására irányuló kezdeményezéséhez csatlakozni.

